16/2002.(IX.16.) sz. Önkormányzati rendelet
a köztemetőkről és a temetkezés rendjéről

Harkány Város Önkormányzata a helyi önkormányzatokról szóló 1990. évi LXV. tv. 16. §. (1) bekezdése, az 1999. évi XLIII. tv. 41.§-ának (3) bekezdése, az egészségügyről szóló 1997. évi CLIV. törvény, a 145/1999.(X.1.) és 146/1999.(X.1.) Korm. rendeletek, valamint a 34/1999.(IX.24.) BM-EüM-IM rendelet alapján az alábbi rendeletet alkotja.

Általános rendelkezések:

1. §.
A rendelet hatálya kiterjed Harkány Város közigazgatási területén lévő köztemetőre, valamint a fenntartásával és a temetésekkel kapcsolatos összes tevékenységre.

2. §.
A bolgár és szovjet hősi temetőket az önkormányzat kegyeleti parkként tartja fent.

3. §.
(1) Harkány Város közigazgatási területén köztemető létesítése és bővítése az önkormányzat feladata.
(2) A jelenleg működő köztemető és létesítményei fenntartásáról, valamint az ott folyó temetkezési és e rendelet szerinti egyéb tevékenységek végzéséről az önkormányzat kegyeleti közszolgáltatási szerződés útján gondoskodik.

Temetkezési helyek és szabályok

4. §.
(1) A halottat eltemetni, az elhamvasztott halott maradványait elhelyezni - a (2) bekezdésben foglaltak kivételével � csak temetőben szabad.
(2) A hamvasztásos temetésről gondoskodó személy kívánságára - az átvétel egyidejű igazolása mellett � a hamvakat, tartalmazó urnát ki kell adni és ennek megtörténtét nyilvántartásba fel kell jegyezni.
(3) Az elhunyt temetőbe történő eltemetését (elhelyezését) az utolsó bejelentett lakóhely figyelembe vételével kell biztosítani.
Nem harkányi lakosú elhunyt harkányi köztemetőben történő eltemetésére az üzemeltető ad engedélyt.
(4) A temetőkben már korábban elhelyezett urnák kérelemre történő kiadásáról az üzemeltető gondoskodik. Az urna kiadását az kérheti, aki a hamvasztásról gondoskodott, vagy az elhalt közeli hozzátartozója.
(5) Amennyiben az urna kiadását kérő személy nem azonos a hamvasztásos temetésről gondoskodóval, úgy az urna részére történő kiadásához a temetésről gondoskodótól hozzájárulást kell beszereznie. Ilyen személy hiányában a hozzájárulást a Ptk. 685. §-ának b. pontja szerinti sorrendben az elhalthoz közelebb álló hozzátartozójától kell beszereznie.

5. §.
(1) A temetőt sírhely-táblákra, urnasírhely- és sírbolt táblákra lehet felosztani.
(2) A sírhely-táblák olyan temetőrészeket jelölnek, amelyeket a nyugvási idő elteltével - szabályszerű eljárás mellett - ki lehet üríteni és temetés céljából igénybe lehet venni.
(3) A táblákat folyószámmal ellátott sorokra, a sorokat pedig sorszámokkal sírhelyekre kell felosztani. A díszsírhelyeket, sírbolthelyeket külön kell megjelölni.
(4) A sírhelyeket a temetés alatt álló sírhelytáblákban � fő szabályként � folytatólagos sorrendben kell felhasználni. 
(5) A betelt sírhely-táblákat az utolsó temetés napjával le kell zárni. A lezárt táblába csak rátemetéssel lehet temetni.
(6) Az elhamvasztott halott hamvait tartalmazó urnát a temetőn belül sírhelyben (rátemetéssel), urnasírban, vagy sírboltban lehet elhelyezni.

6. §.
(1) Az egyes temetkezési helyekért - a díszsírhelyek kivételével - az elhunyt hozzátartozójának, illetve az eltemetésre kötelezettnek díjat kell fizetni. A díj mértékét a rendelet 1. számú melléklete tartalmazza.
(2) Az egyszeri megváltás időtartama:
 a. sírbolt esetében  60 év
 b. urnasírbolt esetében 25 év
 c. sírhely esetében  25 év
 d. urnafülke esetében 10 év
 Az üzemeltető a c. és d. pont szerinti temetkezési helyek kétszeres időtartamra történő megváltását is
engedélyezheti.
(3) A használati idő eltelte után a temetkezési helyek - külön tiltó rendelkezés hiányában - újabb ciklusra megválthatók.
(4) Ha a használati idő leteltét követően a sírboltot 5, az egyéb temetkezési helyeket 3 éven belül ismételten nem váltják meg, az üzemeltető jogosult azt minden megtérítési igény nélkül újból felhasználni.
(5) Sírhely-tábla, vagy az egész temető lezárásáról és/vagy kiürítéséről az önkormányzat képviselő-testülete dönt. A temető kiürítését megelőzően azt három alkalommal egy országos lapban és a helyi sajtóban, valamint a temetői hirdetőtáblán közhírré kell tenni úgy, hogy az első közzététel a kiürítés előtt 6 hónappal, a továbbiak pedig 2 havonta történjenek.
(6) Ha a használat a (4) és (5) bekezdésben foglalt okok miatt szűnik meg, a temetkezési hely feltárásakor a kiürített sírokból származó holttest-maradványokat közös sírhelyben kell elhelyezni, amelyről az elhunyt hozzátartozói, az ő rendelkezésük hiányában a kegyeleti szokások, valamint a közegészségügyi előírások betartása mellett az üzemeltető köteles gondoskodni.
(7) A temetkezési helyek használatának jogát magánszemélyek között átruházni nem lehet, de a sírhelyet újra megváltó hozzátartozó használati jogot szerez.
(8) Lezárt temető, vagy temetőrész betemetett sírjai, sírboltjai felett létesített síremlékek a használati idő le nem jártáig - kegyeleti szempontokból - nem idegeníthetőek el és más sírra, sírboltra nem helyezhetők át.
(9) Kiürítés során a temetőben felállított síremléket lebontani, áthelyezni, azzal rendelkezni csak az üzemeltetőnek történt előzetes bejelentés után szabad. A rendelkezési jogosultságot a bejelentés során valószínűsíteni kell. Mindez csak a temetőrész lezárásakor gyakorolható.
(10) A temettető kívánságára történő halott- illetőleg urna áthelyezés vagy urna kiadás folytán megürült sírhelyek és urnafülkék kártalanítás nélkül a temető üzemeltetőjének kezelésébe kerülnek.

7. §.
(1) A temetőben lévő sírhelyek méretei:
a. Felnőtt sírhely:   2,10 m hosszú, 2,00 m mély, 0,90 m széles
b. Gyermek sírhely:   1,30 m hosszú, 2,00 m mély, 060 m széles
c. Sírboltok - felszíni méretei:
3 személyes sírbolt hossza:   3,50 m, szélessége 2,50 m
6 személyes sírbolt hossza:   3,50 m, szélessége 3,00 m
9 személyes sírbolt hossza:   3,50 m, szélessége 3,80 m
          - belső méretei:
            3 személyes sírbolt hossza:  2,30 m, szélessége 0,90 m, mélysége 2,60 m
6 személyes sírbolt hossza:  2,30 m, szélessége 1,75 m, mélysége 2,60 m
9 személyes sírbolt hossza:  2,30 m, szélessége 2,50 m, mélysége 2,60 m
(2) A sírok egymástól való oldaltávolságának 60 cm-nek, kell lennie. A sírdombok magassága legfeljebb 50 cm lehet.
(3) Mélyített felnőtt sírhelybe /220 cm/ tisztiorvosi engedély alapján még egy koporsó temethető. 
(4) Felnőtt sírba elhelyezett két koporsón kívül még két urna is temethető. Koporsóban történő rátemetés alkalmazása nélkül a sírban még 4 urna helyezhető el. Elhaltanként a pótdíj mértéke a (3) bekezdés szerinti, ez azonban a sírhely használati idejét nem hosszabbítja meg.
(5) Felnőtt sírhely-díj befizetése mellett a felnőtt sírhely-táblába 10 éven aluli gyermek is temethető. Ilyen esetben azonban a sír méreteinek a felnőtt sír méreteivel azonosnak kell lenni.
(6) Exhumálás és sírnyitás az elhalálozástól számított 5 éven belül csak közérdekből engedélyezhető. Kivételt képeznek a külön jogszabályban meghatározott fertőző betegségben (ázsiai kolera, kiütéses tífusz, pestis, stb) elhaltak, esetükben 1 éven belül csak a nyomozó hatóság által elrendelt sírnyitás, illetve exhumálás engedélyezhető.
(7) A sírhelyeket kifalazni, kibetonozni nem lehet.
(8) A sírhelyeken sírdomb kialakítása (felhantolás) nem kötelező. A hant nélküli parcellák létesítésére kijelölt területen sírdomb nem alakítható ki.
(9) Rátemetés esetén - a balesetek elkerülése végett - a síremléket a temettetőnek le kell bontatnia és újból, biztonságosan fel kell állíttatnia.

8. §.
(1) Sírbolt a temető tulajdonosának hozzájárulásával építhető. A sírbolt temetőn belüli elhelyezését a temető tulajdonosa jelöli ki. A tulajdonosnak a hozzájárulást meg kell adnia, ha az építtető a sírbolt helyét megváltotta.
(2) A sírbolt felett rendelkezőnek az a személy tekinthető, aki a használati díjat megfizette.
(3) A sírbolt (és síremlék) fenntartásáról annak létesítője (örököse) köteles gondoskodni. Ha a sírbolt összeomlásától lehet tartani, az üzemeltető felszólíthatja a fenntartásra kötelezett személyek bármelyikét, hogy gondoskodjanak a helyreállításról. Ha a felhívás eredménytelen marad, az üzemeltető kérelmére a Polgármesteri Hivatal elrendelheti a sírbolt eltávolítását, illetőleg a sírboltba való további temetkezést megtilthatja.
(4) Az üzemeltető által vezetett sírboltkönyvbe arra nézve, hogy a sírboltba kik temetkezhetnek, a létesítőnek a sírbolt-könyvbe bejegyzett rendelkezései az irányadók.
(5) A sírboltba koporsóban csak annyi elhalt temethető, ahány férőhelyre azt építették. Ezen túl három félőhelyes sírboltba további 10 urna, hat személyes sírboltba további 20 urna, kilenc személyes sírboltban további 30 urna helyezhető el.
Amennyiben a sírbolt tulajdonosa (birtokosa) a temetkezési jogosultságról a sírbolt-könyvben vagy végrendeletileg nem tett rendelkezést, úgy a sírboltban az elhalt hozzátartozói az elhalálozás sorrendjében temethetők el. A sírbolt tulajdonosának (birtokosának) kérelmére a sírboltban elhelyezett koporsókban lévő porladáson túli csontmaradványokat össze kell gyűjteni és hamvasztás után urnában, illetőleg gyermekkoporsóban a sírboltba vissza kell helyezni. Ebben az esetben a maradványok csak egy urnahelynek számítanak.
9. §.
(1) A holttest elhamvasztásához - a (2) bekezdésben foglaltak kivételével - a tisztifőorvos engedélye szükséges.
(2) A kórházban elhunyt személy, valamint rendőri intézkedéssel boncolásra szállított holttest elhamvasztását a boncorvos engedélyezi.

Temetkezési szolgáltatások

10. §.
(1) Temetkezési szolgáltatások: a temetésfelvétel, a halott-szállítás, az elhunyt temetésre való előkészítése és a temetéshez szükséges kellékekkel való ellátása, a ravatalozás, a búcsúztatás, a sírba helyezés, a hamvasztás, az urnaelhelyezés, az urnakiadás, a hamvak szórása, a sírnyitás, az exhumálás és az újratemetés.
(2) A temetkezési vállalkozók az e rendelet 2. számú mellékletében meghatározott díjat kötelesek fizetni az elhaltak és a kellékek temetőn belüli átadásáért, valamint a temetőn belüli szolgáltatások igénybevételéért. A temetkezési szolgáltatók között hátrányos megkülönböztetést tenni nem lehet.

11. §.
(1) A temetés módjára, illetve a hamvasztásra az elhunytnak életében tett nyilatkozata, ennek hiányában a temetésről /hamvasztásról/ gondoskodó személy rendelkezése az irányadó.
(2) A rendelkezési jogosultságot az üzemeltető csak akkor köteles vizsgálni, ha azzal kapcsolatosan kifogást jelentettek be. Ha a jogosultságot az üzemeltető nem tudja megállapítani, akkor a bíróság vagy a gyámhatóság döntését kell kérni. A vita lezárásáig a halott nem temethető el.

12. §.
(1) A felravatalozott koporsót - az eltemettető kívánságára - a búcsúztatás (szertartás) megkezdéséig nyitva lehet tartani.
Nem lehet nyitva tartani az oszlási, vagy roncsolt állapotban lévő holttest koporsóját.
(2) A fertőző betegségben elhunytak koporsóját légmentesen lezárt állapotban kell felravatalozni, és azt felnyitni nem szabad. A gyászolók a koporsóval nem érintkezhetnek.

13. §.
(1) A temetkezési hely birtokosa által végezhető munkák:
a. egynyári, vagy évelő lágyszárú dísznövények ültetése, ápolása,
b. cserepes, vágott- és művirág, koszorú elhelyezése,
c. olyan fás szárú növények ültetése, melyek kifejlett állapotban sem érik el a 2 m-es    magasságot és beletartoznak az üzemeltető által engedélyezett faj és fajtacsoportba. Az engedélyezett fajták jegyzékét a hirdetőtáblán ki kell függeszteni. 
(2) A sírhely birtokosa köteles a sírhely gondozását, gyomtalanítását rendszeresen elvégezni.

14. §.
(1) Sírbolt, síremlék állításához, valamint - a 13. §-ban felsoroltakon kívüli - egyéb munkálatokhoz az üzemeltető előzetes engedélye szükséges. Be kell jelenteni továbbá e munkálatok végzésének időpontját és várható időtartamát.
(2) Az előírt engedély hiánya, vagy az attól való eltérés esetén, továbbá a 13. §. (2) bekezdésében szereplő kötelezettség elmulasztásakor az üzemeltető:
a. a sírhely birtokosát - határidő kitűzésével - felhívja a sérelmes állapot megszüntetésére.
b. a felhívás eredménytelensége esetén a szükséges munkát elvégzi (elvégezteti) és annak költségeit áthárítja a sírhely birtokosára.

Nyilvántartások vezetése

15. §.
(1) Halottat felravatalozni, eltemetni, vagy elhamvasztani csak halottvizsgálati bizonyítvány alapján és anyakönyvezés után lehet.
(2) A temető üzemeltetője az új sírmezők megnyitása előtt köteles gondoskodni a sírnyilvántartási térkép elkészítéséről és annak a jegyző által történő jóváhagyásáról. A temetőtérképet a temető-nyilvántartó könyvvel összhangban az üzemeltető köteles vezetni. A temetési rend megváltoztatása (sírok átminősítése) csak a jegyző engedélyével történhet a térkép módosításával. A temető dokumentációkat a temető kiürítésének elrendeléséig az üzemeltetőnek a tűztől védve, páncélszekrényben kell megőriznie. 
(3) A nyilvántartó könyvbe minden temetést (urna elhelyezést) időrend szerint a következő adatokkal kell bejegyezni: folyószám: a temetés napja, az elhalt neve, születési ideje, utolsó állandó lakcíme, az elhalálozás napja, fertőző betegségben elhunytaknál a halál oka, a sírhely-tábla, -sor, -hely száma, valamint a síremlékre vonatkozó bejegyzések. A nyilvántartó könyvhöz betűsoros névmutatót kell vezetni, amely az eltemetett halottak nevét és a sírhelyeik pontos megjelölését tartalmazza. A nyilvántartásnak tartalmaznia kell a megváltásra jogosult személy nevét és címét.
(4) A sírbolt-könyv a sírboltban elhelyezett halottak bejegyzésére szolgál. A sírbolt-könyvet a (3) bekezdésben meghatározott tartalommal kell vezetni, a sírbolt számának feltüntetésével. A sírbolt-könyvbe be kell vezetni a létesítőnek a sírboltra vonatkozó rendelkezéseit.
(5) A nyilvántartási adatokról tájékoztatást - a halott nevének, a temetés időpontjának és a temetkezés helyének kivételével - csak bírósági és hatósági eljárásokhoz lehet adni.

A temetők rendje:

16 §.
(1) A temetőkben mindenki a hely csendjének, a kegyeletnek megfelelő magatartást köteles tanúsítani.
(2) A temetőkben a kegyeleti tárgyakat, a sírokra ültetett fákat és növényeket, valamint a sírok díszítésére szolgáló anyagokat bepiszkítani tilos.
(3) A sírhelyek gondozása során keletkező szemét a sírhelyek között nem tárolható.
(4) A sírok és kerítéssel nem határolhatók körül.
(5) A temetők területére kutyát bevinni - a vakvezető kutyák kivételével - tilos.
(6) A kolumbárium fülkék előrészén a közízlést sértő virágtartók, díszítések vagy feliratok nem helyezhetők el.

17. §.
(1) Az üzemeltető hozzájárulása szükséges építőanyagnak a temetőbe való beszállításához, építési vagy bontási munkák elvégzéséhez.
(2) A temető területéről sírkövet, síremléket és fejfát - vagyonvédelmi okokból - csak a temető üzemeltetőjének írásbeli engedélyével szabad kivinni.

18. §.
(1) A temetőbe gépjárművel, motorkerékpárral és kerékpárral behajtani és ott közlekedni csak a kijelölt területen lehet.
(2) Az (1) bekezdésben foglalt tiltás a mozgáskorlátozottakra, az engedélyezett munkálatokat végzőkre és - esetenként - a láthatóan idős betegekre nem vonatkozik.
(3) A mozgáskorlátozottak kivételével a (2) bekezdés szerinti, további behajtási jogosultak eseti behajtási engedéllyel közlekedhetnek gépjárművel a temetőben.

19. §.
Szabálysértést követ el és 30.000.- Ft-ig terjedő pénzbírsággal sújtható az, aki e rendelet 16. § valamint a 18. §-ban szereplő előírásokat megszegi, vagy kijátssza.

20. §.
A temetői munkák során (így különösen: rátemetés, exhumálás, áthelyezés) talált értékekről (ékszer, nemesfémből készült protézis) és a találás körülményeiről jegyzőkönyvet kell felvenni. A talált érték biztonságos megőrzéséről gondoskodni szükséges a jogosultnak történő átadásig.


Hatályba léptető rendelkezések:

21. §.
A jelen rendelet kihirdetése napján lép hatályba, egyidejüleg a 6/2000.(V.15), a 8/2000.(VII.15.), 11/2001.(VII.27.), a 23/2001.(XII.17.), valamint a 24/2001.(XII.17.) számú önkormányzati rendeletek hatályukat vesztik.

 

 

Bédy  István         dr. Kovács Julianna
polgármester                           aljegyző

 

Kihirdetve:

 


          dr. Kovács Julianna
                    aljegyző

 

 

 

 

 

 

 

 

 

 

 

 

 

 

 

 

 

 


1. számú melléklet


Sírhelydíjak


Sírbolt (60 évre) 3 személyes   10.000 Ft
Sírbolt (60 évre) 6 személyes   15.000 Ft
Sírbolt (60 évre) 9 személyes   20.000 Ft

Sírhely (25 évre)    6.000 Ft
Gyermeksírhely 10 éves korig   2.000 Ft

Urnafülke (10 évre) első alaklommal  5.000 Ft
Újraváltási díj    3.000 Ft

Sírásás     14.000 Ft
Temető fenntartási hozzájárulási díj  3.000 Ft
Temetői létesítmények igénybevételi díja 3.000 Ft
Egyszeri hulladékszállítási díj   1.500 Ft
  

Fenti díjak  az Áfa-t nem tartalmazzák.

